TRUEIFเฮ! รายได้เพิ่ม
TRUEIFรายได้เพิ่มหวังปันผลมากขึ้น หลัง DTAC เซ็นสัญญาเช่าเสาสัญญาณ
28 ต.ค. 2557

TRUEIFรายได้เพิ่มหวังปันผลมากขึ้น หลัง DTAC เซ็นสัญญาเช่าเสาสัญญาณ 
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ ในฐานะผู้จัดการกองทุนรวมโครงสร้างพื้นฐานโทรคมนาคม ทรูโกรท (TRUEIF) กล่าวว่า การเซ็นสัญญาเช่าเสาโทรคมนาคมระหว่าง TRUEIF และ บริษัท ดีแทค ไตรเน็ต (DTAC) ทำให้กองทุนมีรายได้เพิ่มขึ้นและสามารถจ่ายเงินปันผลให้ผู้ลงทุนได้มากขึ้น นอกจากนี้ ยังทำให้กองทุนมีความเสี่ยงลดลงจากการพึ่งพาผู้เช่ารายเดียว 
ทั้งนี้ กองทุน TRUEIF เตรียมที่จะจ่ายเงินปันผล ในไตรมาส 3 ปี 2557 ในอัตรา 0.2603 บาทต่อหน่วย มูลค่าเงินปันผลทั้งสิ้น 1,511 ล้านบาท โดยเงินปันผล 0.2313 บาทต่อหน่วยมาจากกำไรสุทธิที่ปรุงแล้วประจำไตรมาส และกระแสเงินสดรับจากรายได้ค่าเช่าล่วงหน้า และ 0.029 บาทต่อหน่วยจากเงินสดสำรองคืนให้แก่ผู้ถือหน่วยเพราะค่าใช้จ่ายของกองทุนต่ำกว่าที่เคยประมาณการไว้ โดยกำหนดจ่ายเงินปันผลในวันที่ 24 พ.ย. นี้ 
ตั้งแต่จัดตั้งกองทุน TRUEIF ได้มีการจ่ายเงินปันผลไปแล้ว 2 ครั้ง ในไตรมาส 1 และ 2 ปีนี้ ดังนั้นเมื่อรวมกับเงินปันผลในไตรมาส 3 ทำให้เงินปันผลปีนี้รวม 0.7184 บาทต่อหน่วย 
นายคาลิต ชีซาร์ท รองประธานเจ้าหน้าที่บริหาร กลุ่มเทคโนโลยีของ DTAC กล่าวว่า ในเบื้องต้นจะเช่าเสา 115 เสา ซึ่งในปีหน้าคาดว่าจะมีการเช่าเสาจาก TRUEIF เพิ่มเติมอีก เพราะพื้นที่ตั้งเสาอยู่ในตำแหน่งที่ตรงกับความต้องการของ DTAC มากกว่า 500 จุดจากจำนวนเสาทั้งหมด 3,000 ต้นแรกที่กลุ่ม ทรู จะส่งมอบให้กองทุนภายในสิ้นปีนี้
นายทรงธรรม เพียรพัฒนาวิทย์ กรรมการผู้จัดการ บริษัท เทเลคอม เเอสเซท เเมเนจเมนท์ (TAM) บริษัทย่อยของกลุ่มทรู ซึ่งทำหน้าที่ด้านการตลาดในการหาผู้เช่าทรัพย์สินโทรคมนาคมเพิ่มเติมให้กับ TRUEIF กล่าวว่า ในช่วงนี้บริษัทจะเน้นหาผู้เช่าร่วมสำหรับเสาโทรคมนาคมเป็นหลักเนื่องจากผู้รับใบอนุญาตประกอบกิจการโทรศัพท์เคลื่อนที่บนคลื่นความถี่ 2100 MHz อีกสองรายซึ่งได้แก่ กลุ่มดีแทค และกลุ่มเอไอเอส กำลังทำการขยายโครงข่ายเพื่อรองรับการเติบโตของบริการ 3G
ทั้งนี้ ภายในสิ้นปีนี้กองทุนจะมีเสาโทรคมนาคมที่พร้อมให้ผู้ประกอบกิจการโทรคมนาคมรายอื่นเช่าใช้เป็นจำนวน 3,000 เสา และจะขยายเพิ่มเป็นจำนวนทั้งสิ้น 6,000 เสาภายในสิ้นปีหน้า
นอกจากทรัพย์สินโทรคมนาคมประเภทเสาแล้ว กองทุนยังมีทรัพย์สินโทรคมนาคมประเภทอื่น เช่น ระบบใยแก้วนำแสงหลัก (ระบบ FOC) ความยาว 5,112 กิโลเมตร และระบบ บรอดแบนด์ในเขตพื้นที่ต่างจังหวัด จำนวน 1.2 ล้านพอร์ต 
นายฐากร ตัณฑสิทธิ์ เลขาธิการของ คณะกรรมการกิจการกระจายเสียงกิจการโทรทัศน์และกิจการโทรคมนาคมแห่งชาติ (กสทช.) กล่าวว่า การที่ผู้ประกอบการรายใหญ่อย่างกลุ่มดีแทคเช่าเสาโทรคมนาคมภายใต้กรรมสิทธิ์ของ TRUEIF ร่วมกับกลุ่มทรู ถือเป็นจุดเริ่มต้นที่ดีสำหรับการใช้โครงสร้างพื้นฐานโทรคมนาคมร่วมกันในประเทศไทย เพื่อลดการลงทุนซ้ำซ้อนของผู้ประกอบการและเปิดโอกาสให้มีผู้ประกอบการเร่งพัฒนาคุณภาพบริการได้เร็วขึ้น โดยไม่ต้องเสียเวลาลงทุนสร้างเสาโทรคมนาคม นอกจากนี้ยังช่วยลดผลกระทบทางสิ่งแวดล้อม ลดความสิ้นเปลืองทรัพยากรของชาติ